Diari Oficial de la Generalitat Valenciana


Sumari del DOGV 9373, del 01-07-2022 (2022/6156)

DECRET 20/2022, de 29 de juny, del president de la Generalitat, pel qual s'aproven les bases reguladores per a la concessió de subvencions destinades a actuacions de foment de la mobilitat urbana sostenible als municipis del Baix Segura i es convoquen les ajudes per a l'exercici 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9373

Data del DOGV
:   01-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6156


Data del document
:   29-06-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 20/2022, de 29 de juny, del president de la Generalitat, pel qual s'aproven les bases reguladores per a la concessió de subvencions destinades a actuacions de foment de la mobilitat urbana sostenible als municipis del Baix Segura i es convoquen les ajudes per a l'exercici 2022. [2022/6156]  
La Llei 7/1985, de 2 d'abril, reguladora de les bases de règim local, estableix, en l'article 25.1, que els municipis, per a la gestió dels seus interessos i en l'àmbit de les seues competències, poden promoure activitats i prestar els serveis públics que contribuïsquen a satisfer les necessitats i aspiracions de la comunitat veïnal. L'apartat 2 de l'article 25 determina que «el municipi exercirà, en tot cas, com a competències pròpies, en els termes de la legislació de l'Estat i de les comunitats autònomes en les matèries següents: [?] g) ?[?] mobilitat [?]».  
  
La Direcció General d'Administració Local és l'òrgan competent en la gestió de les mesures de foment i dels fons de la Generalitat destinats a les entitats locals, així com de la promoció d'accions en l'àmbit municipal que atorguen valor afegit a l'acció municipal, de conformitat amb el que es disposa en l'article 10 del Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat, en la modificació operada pel Decret 8/2022, d'11 de febrer, del Consell. En tot cas, li correspon la gestió i l'execució de la política de la Generalitat en matèria d'administració local, així com la proposta normativa en el marc del que disposa el títol VIII de l'Estatut d'Autonomia de la Comunitat Valenciana.  
  
Amb aquest decret es regulen les bases i la convocatòria que tenen per objecte establir els requisits i el procediment per a subvencionar les actuacions de foment de la mobilitat urbana sostenible de les entitats locals incloses en el Pla Vega Renhace en suport de les competències indicades, i s'acompleix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, relatiu a les bases reguladores de la concessió de subvencions.  
El 20 d'abril de 2022 es van emetre els primers informes en el procediment seguit per a l'aprovació de les presents bases reguladores i la present convocatòria, a l'empara del que establia l'article 160.2.b de la Llei 1/2015, de 6 d'abril, de la Generalitat, en la redacció que li dona el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 (DOGV 9062, 15.04.2021), que establia que «2. Les persones titulars de les conselleries [...] són els òrgans competents per a: [...] b) Aprovar mitjançant ordre les oportunes bases reguladores de la concessió de subvencions, que no tindran la consideració de disposicions de caràcter general», disposició que és aplicable d'acord amb el que estableix la disposició transitòria tercera, lletra e, de la Llei 39/2015, d'1 d'octubre, del procediment administratiu comú de les administracions públiques.  
  
Sobre la base de la necessitat de donar un impuls a accions sobre infraestructures del Pla Vega Renhace, i de conformitat amb el que s'ha exposat, esdevé necessària l'aprovació del present decret que estableix les bases reguladores per a la concessió de subvencions destinades a promoure les actuacions de foment de la mobilitat urbana sostenible de les entitats locals incloses en el Pla Vega Renhace, i convoca les ajudes per a l'exercici 2022.  
Les subvencions a concedir, atés el seu caràcter, i d'acord amb les bases reguladores d'aquest decret, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que, per raó de la qualitat de les entitats beneficiàries i de l'objecte de les subvencions, aquestes accions subvencionables, per ser activitats de caràcter no econòmic, no afecten la competència, ni els intercanvis comercials entre els estats membres, ni tampoc afavoreixen determinades empreses o produccions. Per això, i en compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés el corresponent informe a la Direcció General de Fons Europeus.  
  
D'altra banda, la previsió d'una línia de subvenció en els pressupostos de la Generalitat, fa necessària la seua incardinació en el Pla estratègic de subvencions de la Presidència de la Generalitat per al període 2021-2023, aprovat per la Resolució de 26 de febrer de 2021, de la Presidència de la Generalitat (DOGV 9033, 03.03.2021),i modificat per la Resolució de 28 de març de 2022, de la Presidència de la Generalitat (DOGV 9311, 01.04.2022 i correcció d'errades publicada en el DOGV 9321, 20.04.2022), quedant establits, a més, els mètodes de control per a la comprovació del compliment de les obligacions inherents a l'atorgament de les subvencions, segons el que es disposa en els articles 164 i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En tot allò que no es regula en aquest decret, s'estarà al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament de la Llei general de subvencions.  
La concessió es realitzarà mitjançant el procediment de concurrència competitiva al qual es refereixen l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'article 22 de la Llei 38/2003, de 17 de novembre, general de subvencions, i l'article 55 del Reial decret 887/2005, de 21 de juliol, pel qual s'aprova el Reglament de la Llei general de subvencions.  
El present decret no comporta càrregues administratives addicionals. Les actuacions seran assumides pel personal i mitjans ja existents, sense que les mesures incloses en el present decret suposen increment de dotacions ni retribucions ni altres despeses de personal.  
En virtut de tot el que antecedeix, complits els tràmits procedimentals oportuns, i vistos la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat,  
  
  
DECRETE  
  
Article 1. Aprovació de les bases reguladores  
S'aproven les següents bases reguladores per a la concessió de subvencions destinades a promoure la mobilitat urbana sostenible als municipis del Baix Segura.  
  
Base primera. Objecte i àmbit d'aplicació  
Les actuacions objecte de subvenció, es destinaran a promoure la mobilitat urbana sostenible en els municipis del Baix Segura. En concret, es podran finançar les actuacions següents:  
a) La redacció i aprovació de plans de mobilitat urbana sostenible (PMUS).  
Els PMUS no plantejaran actuacions sobre sòl no urbanitzable, excepte vies ciclistes i per als vianants que utilitzen camins existents.  
b) L'execució de vies ciclistes. Dins d'aquesta segona actuació, es podran finançar les accions següents:  
- La construcció, condicionament o millora de l'espai públic per a l'ús ciclista i les seues obres complementàries d'urbanització.  
- Carrils bici, voreres bici, carrers bici, pistes bici i sendes per a ciclistes.  
- Carrers per a vianants, amb espai especialment condicionat per al trànsit segur de bicicletes.  
  
Base segona. Entitats beneficiàries de les ajudes  
1. Podran ser beneficiaris de les subvencions els municipis del Baix Segura inclosos en l'annex VII, que complisquen els requisits previstos en aquestes bases, i la resta de normativa que els resulte d'aplicació.  
  
2. Les entitats beneficiàries de les subvencions hauran de reunir els requisits establits en l'article 13 de la Llei 38/2003, de 17 de novembre, general de subvencions, els quals es justificaran mitjançant la declaració responsable de l'entitat sol·licitant, de conformitat amb els models de documentació previstos en aquesta, o, si és el cas, en posteriors convocatòries.  
3. Les entitats beneficiàries hauran de disposar de tots els permisos, autoritzacions i informes sectorials necessaris segons la legislació vigent per a la realització dels treballs (actuacions) objecte de la subvenció, en el moment de la seua execució.  
4. Les entitats beneficiàries hauran d'acreditar, amb la sol·licitud de subvenció, la disponibilitat dels béns on es realitzaran les actuacions, mitjançant qualsevol títol vàlid en dret.  
  
Base tercera. Actuacions subvencionables  
1. Quant a la redacció i aprovació de plans de mobilitat urbana sostenible (PMUS), els PMUS no plantejaran actuacions sobre sòl no urbanitzable excepte vies per a ciclistes i vianants que utilitzen camins existents.  
2. Pel que fa a projectes locals, consistents en l'execució de vies ciclistes, aquests podran comprendre:  
- La construcció, condicionament o millora de l'espai públic per a l'ús ciclista i les seues obres complementàries d'urbanització.  
- L'execució de carrils bici, voreres bici, carrers bici, pistes bici, i sendes per a ciclistes.  
- La conversió, en zona de vianants, de carrers amb espai especialment condicionat per al trànsit segur de bicicletes.  
Les actuacions no seran subvencionables, si han conclòs materialment o s'han executat íntegrament abans que l'entitat beneficiària presente la sol·licitud de finançament.  
  
Base quarta. Finançament de les ajudes  
La dotació econòmica per a la concessió d'ajudes de cada convocatòria podrà tindre caràcter pluriennal, en funció dels terminis raonables d'execució de les actuacions que s'hi determinen, de conformitat amb la sol·licitud presentada per l'ajuntament.  
En el cas que la subvenció concedida tinga caràcter pluriennal, l'eficàcia de la seua concessió quedarà condicionada a l'existència de crèdit adequat i suficient en els pressupostos de la Generalitat dels exercicis que abasten la convocatòria.  
En el cas que fora necessari, i si existeix disponibilitat pressupostària per a això, es podrà realitzar una redistribució de les anualitats de les subvencions concedides per a ajustar el cobrament de la subvenció a l'efectiva execució de l'actuació subvencionada.  
  
Base cinquena. Termini d'execució  
El termini per a executar les actuacions subvencionades no podrà excedir del 31 d'octubre de 2023. Si, per causes alienes a l'entitat beneficiària, no es complira l'actuació subvencionada dins del termini anterior, podrà incrementar-se el termini d'execució fins a un màxim de sis mesos, prèvia sol·licitud degudament justificada.  
En el cas que l'actuació no estiga acabada en els terminis límits anteriors, s'iniciarà l'expedient de reintegrament.  
  
Base sisena. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, general de subvencions (en avant, LGS), així com, si fa el cas, a les exigències que determina la normativa vigent en matèria de transparència, accés a la informació pública i bon govern.  
  
2. En concret, són obligacions de cada entitat beneficiària:  
a) Realitzar o executar l'actuació o les actuacions que fonamenten la concessió de la subvenció en el període establit en la convocatòria, i d'acord amb el calendari d'execució presentat per l'ajuntament beneficiari.  
b) Justificar davant l'òrgan concedent la realització de l'actuació o actuacions subvencionades, així com el compliment dels requisits i condicions que determinen la concessió o gaudi de la subvenció, en el termini màxim establit en la convocatòria.  
c) Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que puguen realitzar els òrgans de control i fiscalització competents.  
  
d) No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
e) Facilitar l'exercici de les funcions d'inspecció i control per part de l'òrgan concedent, a fi de conéixer qualsevol aspecte de l'actuació o actuacions objecte de la subvenció.  
f) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control previstes en la normativa aplicable.  
g) Presentar en la justificació de les actuacions efectivament realitzades, degudament signada per la persona representant legal de l'entitat beneficiària, els documents exigits en la base catorze.  
h) Fer el reintegrament dels fons percebuts, en els supòsits contemplats en l'article 37 de l'LGS.  
i) Facilitar totes les dades i informació, relacionades amb les subvencions concedides, que li siguen requerides per l'òrgan gestor de les subvencions, així com comunicar-li les incidències i variacions que es produïsquen en relació amb aquestes.  
j) Assumir l'aportació econòmica per la diferència entre l'import de l'ajuda i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries que pogueren originar-se durant la seua execució.  
k) Realitzar el procés de tramitació i adjudicació de la contractació conforme a les prescripcions contingudes en la normativa reguladora de la contractació del sector públic. Seran els ajuntaments contractants els responsables directes de les conseqüències que dels incompliments puguen derivar.  
3. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015, de 6 de febrer, d'hisenda pública, del sector públic instrumental i de subvencions (en avant, LHPSPIS).  
4. En compliment del que s'estableix en l'article 18.4 de l'LGS, l'entitat local es compromet a:  
a) En el cas d'obres, incloure la participació de la Generalitat de manera visible des de la via pública en la zona d'actuació, mitjançant un cartell descriptiu en el qual figure l'import de la subvenció aportada per la Generalitat.  
b) Anunciar les actuacions a executar en el web i en les xarxes socials de municipi. L'anunci haurà de romandre en el web i repetir-se de manera periòdica en les xarxes socials del municipi, des de la publicació de la concessió fins a la finalització de l'actuació.  
c) Fer un vídeo d'una durada màxima 2 minuts, que explique la finalitat de les actuacions i presente l'estat inicial, i l'estat final de les actuacions, indicant-hi el pressupost total i l'import subvencionat per la Generalitat. El vídeo, que haurà d'entregar-se juntament amb la documentació justificativa, haurà de publicar-se en el web i en les xarxes socials del municipi.  
5. En el cas d'instal·lació de plaques commemoratives permanents, aquestes inclouran la referència al finançament amb càrrec a aquesta ajuda.  
6. La comunicació d'accions dirigides als mitjans de comunicació (premsa, ràdio, televisió, pàgines web, etc.) haurà de contemplar, en tot cas, la participació de les administracions que financen les intervencions.  
  
Base setena. Import màxim de la subvenció  
1. L'import de la subvenció no podrà superar la quantia màxima de 150.000 euros (IVA exclòs) per l'actuació sol·licitada, i tot això tenint en compte el que s'estableix en l'article 31 de l'LGS.  
2. L'ajuda concedida es veurà reduïda proporcionalment en el cas que la justificació de les despeses realitzades no aconseguisca la quantia atorgada. Igualment, podrà modificar-se l'ajuda concedida quan l'obtenció concurrent de subvencions atorgades per altres administracions o ens públics o privats supere el cost total de l'actuació a realitzar. La reducció o modificació de l'ajuda concedida exigirà la tramitació del corresponent procediment contradictori.  
  
Base huitena. Concurrència amb altres ajudes  
1. L'ajuda concedida serà compatible amb altres ajudes, subvencions, ingressos o recursos per a les actuacions objecte d'aquestes ajudes, provinents de la Generalitat, d'altres administracions o ens públics o privats nacionals o internacionals.  
En el cas que les ajudes foren complementàries d'altres ajudes en el marc de fons europeus de recuperació o de fons estructurals, haurà de garantir-se una comptabilitat diferenciada de les despeses i un sistema de traçabilitat adequat.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de l'LGS.  
  
Base novena. Costes subvencionables  
1. Les ajudes es dirigiran a finançar les despeses en els quals incórreguen les entitats beneficiàries, consistents en:  
a) El cost de la redacció de plans de mobilitat urbana sostenible (PMUS).  
b) El cost d'execució de les obres de condicionament o millora de l'espai públic per a l'ús ciclista i les seues obres complementàries d'urbanització, de carrils bici, voreres bici, carrers bici, pistes bici, i sendes per a ciclistes, i de conversió, en zona de vianants, de carrers amb espai especialment condicionat per al trànsit segur de bicicletes  
c) El cost de la redacció dels projectes (fins i tot, si fa el cas, estudi geotècnic, arqueològic, o estructural) i de direcció de les obres, fins a un màxim del 10 % del cost d'execució de l'obra.  
2. Respecte de les despeses subvencionables s'estarà al que es disposa en l'article 31 de l'LGS.  
D'acord amb el que es disposa en l'article 31.1 de l'LGS, es consideren despeses subvencionables aquelles que, de manera indubtable, responguen a la naturalesa de l'activitat subvencionada, i les actuacions de la qual estiguen directament relacionades amb l'objectiu de l'actuació i s'efectuen dins del termini d'execució.  
3. En cap cas es consideraran despeses subvencionables els impostos indirectes o l'IVA, quan siguen susceptibles de recuperació o compensació, tot això de conformitat amb el que es disposa en l'article 31.8 de l'LGS.  
4. La convocatòria es publicarà en la Base de dades nacional de subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de l'LGS.  
  
Base deu. Sol·licituds i documentació  
1. Les sol·licituds (annex I) es presentaran signades per la persona titular de l'alcaldia-presidència o per la persona representant de l'entitat local, acompanyades de la documentació següent:  
a) Resum del pressupost de l'exercici corrent (classificació econòmica a nivell de capítol), si ha sigut aprovat; i, en cas contrari, del pressupost prorrogat de l'exercici anterior (annex II).  
b) Per a les actuacions consistents en la redacció i aprovació del PMUS: Memòria valorada descrivint el territori, de la problemàtica de la mobilitat actual del municipi, del planejament urbanístic que la condiciona, del trànsit i, si fa el cas, del transport públic vigent en el municipi i de la situació en relació amb el compliment municipal de la Llei 6/2011, d'1 d'abril, de la Generalitat, de mobilitat de la Comunitat Valenciana, i d'altres estratègies d'àmbit regional associades, amb descripció dels objectius i efectes que s'esperen amb la seua aprovació i implementació. S'inclourà el calendari de redacció i aprovació del PMUS.  
c) Per a la resta de les actuacions: Projecte o memòria valorada subscrita per persona tècnica competent, amb un màxim de 20 pàgines, que inclourà, com a mínim, la descripció de les actuacions a desenvolupar, una breu descripció del territori on es desenvoluparà l'actuació, i els objectius principals, indicant si la proposta dona continuïtat a la xarxa interurbana, completa itineraris existents o contribueix a la creació d'una xarxa, o si hi ha intermodalitat amb estacions de transport públic en funcionament.  
d) Pressupost de les actuacions subvencionables, indicant les anualitats de cada actuació.  
e) Certificat d'aprovació, per l'òrgan competent, de la sol·licitud de subvenció, d'aprovació del projecte o memòria i del compromís de la despesa.  
f) La domiciliació bancària que figura com a annex III sempre que el compte bancari no estiguera donat d'alta en la Generalitat, o calguera modificar-ne les dades.  
g) Documentació acreditativa de trobar-se al corrent de la seua obligació de rendir comptes anuals davant la Sindicatura de Comptes, segons disposa l'article 199.4 de la Llei 8/2010, de 23 de juny, de règim local de la Comunitat Valenciana.  
2. D'acord amb l'article 164.h de l'LHPSPIS, en la redacció del Decret llei 6/2021, d'1 d'abril, del Consell, quan l'actuació subvencionada requerisca projecte, segons l'article 2 del Reial decret 1000/2010, de 5 d'agost, sobre visat col·legial obligatori, es podrà requerir la presentació del visat col·legial en lloc de l'informe de l'oficina de supervisió.  
3. Necessàriament, haurà de constar en la sol·licitud de subvenció:  
a) Declaració de no estar incursa l'entitat local en les prohibicions previstes en l'article 13 de l'LGS.  
b) Declaració responsable de l'entitat sol·licitant d'obtindre tots els permisos i autoritzacions necessaris, segons la legislació vigent, per a la realització dels treballs objecte de la subvenció.  
c) Declaració responsable de l'ajuntament sol·licitant de tindre, per qualsevol mitjà vàlid en dret, la disponibilitat dels béns on es realitzaran les actuacions, de manera prèvia a la concessió de l'ajuda, en el cas que aquestes no es realitzen sobre béns de titularitat municipal, i que compta amb l'autorització de la persona titular de la propietat del bé on es durà a terme l'actuació.  
d) Declaració de no haver sol·licitat o rebut ajudes per al finançament de la despesa, o, en cas afirmatiu d'assumir l'obligació de comunicar-ho a la Generalitat.  
4. Solament podrà presentar-se una sol·licitud d'ajuda per entitat local interessada, i en relació amb una de les actuacions, a o b, contemplades en la base primera.  
  
Base onze. Ordenació i instrucció del procediment  
1. L'òrgan competent per a l'ordenació i instrucció del procediment serà la direcció general amb competència en matèria d'administració local.  
2. Les sol·licituds es presentaran en el termini d'un mes comptat des de l'endemà de la publicació de la convocatòria de la present subvenció en el Diari Oficial de la Generalitat Valenciana. Aquestes hauran de formalitzar-se i acompanyar-se de la documentació que figure com a annex en la convocatòria, i es presentaran per qualsevol dels mitjans que s'hi contemplen, conforme a la normativa de procediment administratiu aplicable.  
3. Rebudes les sol·licituds, s'incoarà d'ofici un expedient per cada sol·licitud, i la direcció general competent en matèria de règim local, com a òrgan instructor, verificarà que la sol·licitud reuneix els requisits exigits i que s'acompanya la documentació exigible segons el que s'estableix en la corresponent convocatòria.  
4. Si la sol·licitud no reuneix els requisits i documents que s'assenyalen en la convocatòria de les subvencions, es requerirà l'entitat interessada perquè, en un termini de 10 dies, esmene la falta o acompanye els documents preceptius, amb la indicació que, si així no ho fera, se'l tindrà per desistida de la seua petició, prèvia resolució, d'acord amb la llei de procediment administratiu vigent.  
Seran causes d'exclusió no corregibles les següents:  
a) La presentació de la sol·licitud fora del termini establit en la corresponent convocatòria.  
b) La petició de subvenció exclusivament per a actuacions no contemplades en l'objecte de la convocatòria.  
5. Per a l'estudi i valoració de les sol·licituds presentades pels municipis, es constituirà una comissió avaluadora. Aquesta comissió avaluadora estarà integrada per:  
a) President o presidenta: la persona titular de la direcció general amb competència en matèria d'administració local o persona que designe en la seua substitució.  
b) Vocals:  
b.1) La persona titular de la subdirecció general competent en matèria d'administració local o persona que designe en la seua substitució.  
  
b.2) La persona titular del servei amb competència en matèria de gestió de subvencions a entitats locals corresponents a la direcció general amb competència en matèria d'administració local.  
b.3) Dues persones vocals designades per la persona titular de la direcció general amb competència en matèria d'administració local.  
Exercirà les funcions de secretaria el vocal o la vocal que designe la persona titular de la direcció general amb competència en administració local.  
La comissió elaborarà una proposta que contindrà una relació de les entitats sol·licitants per a les quals es proposa la concessió de la subvenció i la seua quantia, així com d'aquelles entitats per a les quals es proposa la denegació.  
El funcionament de la comissió de valoració es regirà per les normes de funcionament dels òrgans col·legiats previstes en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Base dotze. Criteris de valoració  
1. Les sol·licituds s'avaluaran en concurrència competitiva, tal com disposen els articles 8 i 22 de l'LGS, i d'acord amb una estructura objectiva de criteris, que s'aplicaran en funció dels requisits exigits a les actuacions. Els criteris de valoració garanteixen la transparència i la no discriminació.  
2. Respecte a l'actuació consistent en la redacció i aprovació de plans de Mobilitat Urbana Sostenible, en tractar-se d'actuacions amb un objecte definit i tipificat i de similars característiques, en les quals no resulta eficaç ni rellevant aplicar altres criteris de comparació i ponderació de sol·licituds, serà l'únic criteri d'atorgament de les ajudes el del moment de la presentació de les corresponents sol·licituds, d'acord amb l'article 165.2.f de l'LHPSPIS. El crèdit pressupostari es destinarà en primer lloc a atendre aquestes sol·licituds.  
3. Una vegada adjudicat el crèdit entre les sol·licituds destinades a la redacció i aprovació dels plans de Mobilitat Urbana Sostenible, es distribuirà el sobrant entre la resta de les sol·licituds de subvenció, aplicant els criteris i barems d'avaluació i de puntuació següents:  
  
Pressupost: 15 punts. Corresponent als recursos pressupostaris de l'exercici en curs:  
- Fins a 5.000.000 ?: 15 punts  
- De 5.000.001 - a 54.708.770 ?: 10 punts  
- De 18.750.582 - en avant: 5 punts  
Població: 15 punts. Corresponents a les xifres oficials de població que es publiquen en el Reial decret pel qual es declaren oficials les xifres de població resultants de la revisió del padró municipal referides a 1 de gener, d'acord amb el que es disposa en els articles 82.2 i 85.b del Reglament de Població i Demarcació Territorial de les Entitats Locals, aprovat per Reial decret 1690/1986, d'11 de juliol, de conformitat amb l'escala següent:  
- Fins a 5.000 habitants: 15 punts.  
- De 5.001 a 20.000 habitants: 10 punts  
- De 20.001 habitants en avant: 5 punts  
Per a l'obtenció de la quantia individualitzada de la subvenció corresponent a cada entitat beneficiària, es dividirà la quantitat resultant de deduir, de la quantitat pressupostada per a l'ajuda establida en la corresponent convocatòria, l'import destinat als Plans de Mobilitat Urbana Sostenible, entre el total dels punts obtinguts per les entitats locals atesos els anteriors criteris, resultant un valor per cada punt. L'import de les subvencions, individualment considerades, serà el resultat de multiplicar el valor-punt pel total de punts que obtinguen els ajuntaments sol·licitants.  
  
  
Base tretze. Resolució i publicació  
1. Es delega en la persona titular de la direcció general competent en matèria d'administració local, la facultat de dictar la resolució de concessió de les subvencions, a la vista de la proposta motivada de resolució, formulada per la comissió de valoració.  
2. El termini màxim per a tramitar, resoldre i notificar les resolucions de concessió serà de sis mesos a comptar des de la data de publicació de la corresponent convocatòria, llevat que aquesta pospose els seus efectes a una data posterior. La resolució tindrà els efectes i el contingut previstos en l'article 25 de l'LGS, i es publicarà en la Base de Dades Nacional de Subvencions, d'acord amb el procediment establit en l'article 20 de la citada llei, i en el Diari Oficial de la Generalitat Valenciana.  
3. Les resolucions de l'òrgan concedent esgoten la via administrativa. En la resolució de concessió constarà l'import de la subvenció concedida, especificant l'entitat beneficiària, el títol del projecte local d'actuació, i la despesa total de l'actuació.  
Finalment, la resolució farà esment al fet que l'entitat beneficiària quedarà sotmesa a totes les obligacions que estableixen les bases reguladores i la normativa en matèria de subvencions.  
En el cas que alguna entitat local beneficiària de la subvenció hi renuncie, s'efectuarà una nova resolució de concessió amb la distribució de la quantitat inicialment concedida a aquesta entitat local entre la resta de les sol·licituds, aplicant la mateixa regla de càlcul establida en la base dotze.  
  
Base catorze. Justificació i pagament  
1. L'abonament de les ajudes es realitzarà, respectant les anualitats aprovades per la Direcció General d'Administració Local, a l'ajuntament o entitat en la resolució d'adjudicació de la forma següent:  
  
a) Bestreta: es podrà anticipar fins al 30 per cent de la subvenció aprovada, en concepte de pagament anticipat per a l'engegada de l'actuació, respectant en tot cas l'import de les anualitats sol·licitades i aprovades. Aquesta bestreta, de conformitat amb el que s'estableix en l'article 171.5 lletra a de l'LHPSPIS, està exonerada de la constitució de garanties per tractar-se d'una administració pública de caràcter territorial.  
La bestreta s'abonarà, sense necessitat de sol·licitud prèvia, una vegada resolta la convocatòria de concessió de les ajudes  
En els casos que l'anualitat aprovada siga superior a la bestreta del 30 %, se'n presentarà la justificació corresponent, per al seu abonament en aquest exercici pressupostari, abans del 31 d'octubre de 2022, amb la documentació i certificacions d'obra corresponents previstes en l'apartat 2.  
b) Pagament final: el pagament de la subvenció es tramitarà una vegada es dispose de la certificació final d'obra de l'actuació.  
2. La justificació i pagament final haurà de presentar-se telemàticament adjuntant la documentació que a continuació es relaciona abans del 31 d'octubre de 2023 i per l'import de la quantitat adjudicada en cada anualitat:  
El compte justificatiu de despeses (annex VI), contindrà els documents següents:  
a) Una declaració de les actuacions realitzades. Declaració signada per la persona representant legal de l'ajuntament beneficiari en la qual conste que les actuacions han sigut executades d'acord amb l'actuació objecte de la subvenció.  
b) Un certificat emés per personal tècnic municipal competent que acredite que les actuacions realitzades compleixen amb els requisits tècnics exigits per la normativa vigent i que compten amb les autoritzacions i informes sectorials corresponents.  
c) Una certificació de finalització de les actuacions subvencionades corresponents a cada anualitat segons la forma d'execució de l'actuació subvencionada:  
c.1. La certificació final d'obra, en els supòsits en els quals l'ajuntament haja contractat l'obra (annex V).  
c.2. Una certificació municipal final d'obres expedida per personal funcionari competent, en cas que l'obra s'execute per mitjans propis.  
  
d) Una còpia compulsada de les factures reglamentàries segons la normativa vigent, així com qualsevol altra documentació justificativa suficient, si fa el cas.  
Les factures o documents de valor probatori equivalent en el tràfic mercantil, incorporats en la relació classificada de les despeses, així com la documentació acreditativa del pagament, d'acord amb l'article 30 de l'LGS.  
e) Una relació fotogràfica de la situació d'abans, durant i després, i vídeo, de l'execució de les actuacions realitzades amb càrrec a la subvenció concedida.  
f) L'acreditació, amb caràcter previ al pagament, del fet que l'entitat local es troba al corrent de la seua obligació de rendir comptes anuals davant la Sindicatura de Comptes, segons disposa l'article 199.4 de la Llei 8/2010, de 23 de juny, de règim local de la Comunitat Valenciana.  
g) Una declaració d'ajudes sol·licitades o rebudes per al finançament de la despesa (annex IV).  
Per a les actuacions consistents en la redacció i aprovació del PMUS:  
- Certificat de l'acord plenari d'aprovació del PMUS.  
L'única forma vàlida de presentar la justificació serà a través de la seu electrònica de la Generalitat (https://sede.gva.es/), en el model normalitzat que es publicarà en aquesta, en la forma que es determine en les convocatòries.  
3. En el cas que el cost de l'actuació siga inferior al cost inicial previst inclòs en la sol·licitud d'ajudes, es recalcularà l'import de la subvenció, i aquesta podrà ser minorada si de l'aplicació dels criteris d'aquestes bases resultara un import d'ajuda inferior a l'inicialment previst. L'import de l'ajuda no s'incrementarà encara que el cost de l'actuació supere l'inicialment previst.  
4. La no presentació de la justificació de la despesa en el termini fixat donarà lloc a la pèrdua de la subvenció i consegüent revocació. En la tramitació del procediment es garantirà en tot cas l'audiència de l'ajuntament interessat.  
5. El pagament es realitzarà mitjançant transferència al compte bancari de l'entitat beneficiària indicada per aquesta.  
6. S'estableix, com a requisit previ al pagament de la bestreta i del pagament final de la subvenció a l'entitat local beneficiària, l'acreditació d'estar al corrent en el compliment de l'obligació de rendició dels seus comptes anuals davant la Sindicatura de Comptes, així com la resta de les obligacions que resulten de l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
7. En aquells supòsits en els quals els sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions, hagen manifestat la seua oposició al fet que l'administració recapte electrònicament la documentació necessària per a la tramitació de l'expedient o en cas de pèrdua de vigència dels documents aportats juntament amb la sol·licitud de les ajudes, hauran d'aportar els certificats de l'Agència Tributària, de la Conselleria d'Hisenda i Model Econòmic i de la Tresoreria General de la Seguretat Social d'estar al corrent en les seues obligacions i de no ser deutors per reintegrament de subvencions a què estiguera obligat.  
  
Base quinze. Ampliació global de les ajudes  
En atenció als supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les ajudes amb què es dote cada convocatòria podrà ser ampliat, en cas d'existir disponibilitats pressupostàries, si resultara insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases.  
  
Base setze. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe la direcció general amb competència en matèria d'Administració local de conformitat amb el que es preveu en l'article 169.3 de l'LHPSPIS.  
2. El tipus de control serà administratiu, sobre la totalitat o una mostra de les subvencions concedides.  
  
Base dèsset. Pèrdua o minoració de la subvenció  
1. Tota alteració de les condicions i requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció o a la revocació de la resolució de concessió, així com el reintegrament de les quantitats percebudes en els termes establits per l'article 172 de l'LHPSPIS, i per l'article 37 de l'LGS, i, si és el cas, pel corresponent procediment sancionador.  
2. La falta de justificació o la justificació insuficient de la subvenció concedida, dins del termini establit a aquest efecte, així com la concurrència d'altres causes recollides en l'article 37 de l'LGS, i en els articles 33 i 34 del Reglament que la desenvolupa, donarà lloc a la pèrdua del dret al cobrament total o parcial de la subvenció, sense perjudici de la realització, si fa el cas, del tràmit d'audiència legalment establit.  
  
Base díhuit. Reintegrament de la subvenció  
1. Respecte al possible reintegrament de la subvenció, s'estarà al que es preveu en el títol II de l'LGS, i en l'article 172 de l'LHPSPIS.  
2. Les quantitats a reintegrar tindran la consideració d'ingressos de dret públic, i reportaran interessos de demora des de l'endemà del seu venciment.  
3. L'interés de demora resultarà de l'aplicació, per a cada any o període dels què integren el període de càlcul, de l'interés legal fixat en la Llei de pressupostos generals de l'Estat per a aquests exercicis, de conformitat amb el que s'estableix en l'article 16 de l'LHPSPIS.  
4. Serà un supòsit de pèrdua del dret al cobrament de la subvenció i del seu reintegrament, que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, de conformitat amb l'article 41 d'aquesta llei.  
  
Base dènou. Règim sancionador  
Les entitats beneficiàries de les subvencions quedaran sotmeses a les responsabilitats i règim sancionador regulat en el capítol IV, títol X, de l'LHPSPIS, per la comissió de les infraccions administratives contemplades en la normativa estatal bàsica. Així mateix, quedaran sotmeses al que s'estableix en la legislació de procediment administratiu comú i de procediment sancionador.  
  
Base vint. Delegació i facultat de desenvolupament  
1. Es delega en la persona titular de la direcció general competent en matèria d'administració local, l'adopció de les resolucions o de les mesures necessàries per al desenvolupament i execució d'aquest decret, que inclouen, entre altres, la resolució de concessió de les subvencions, l'aprovació de la despesa corresponent a les subvencions, així com la resolució de minoració de la quantia concedida, si escau, i l'aprovació del compte justificatiu de les subvencions concedides.  
2. Així mateix, s'autoritza la persona titular de la direcció general en matèria d'administració local, a dictar totes les instruccions que siguen necessàries per a l'aplicació d'aquestes bases i de les corresponents convocatòries.  
  
Article 2. Convocatòria d'ajudes  
Es convoquen per a l'exercici 2022 les ajudes destinades al foment de la mobilitat urbana sostenible en els municipis del Pla Vega Renhace conforme a les condicions següents:  
a) Finançament de les ajudes  
El finançament de les ajudes regulades en aquest decret es farà amb càrrec al capítol VII de l'aplicació pressupostària 50.00.22.826.74.5, línia S8872000, dels pressupostos de la Generalitat per a 2022.  
  
La quantia total màxima de les ajudes a concedir serà inicialment de 3.400.000,00 ?. Aquest import es determina a partir de la disponibilitat pressupostària de la línia referida, de fons propis no condicionats de la Generalitat.  
El seu abonament, tenint en compte la diversitat temporal de les actuacions subvencionables, se subjectarà a una execució pressupostària desenvolupada en successives anualitats amb la dotació econòmica següent:  
  
Exercici pressupostari (anualitat) Aportació Generalitat  
2022 2.000.000  
2023 1.400.000  
Total 3.400.000  
  
  
Així mateix, per resolució de la persona titular de la direcció general amb competències en Administració Local, que es publicarà en el Diari Oficial de la Generalitat Valenciana, es donarà a conéixer qualsevol increment de crèdits en aquesta línia pressupostària per a la concessió de les ajudes previstes en la present convocatòria, a conseqüència d'una generació, ampliació o modificació pressupostària.  
En aquest supòsit, l'assignació d'aquests crèdits objecte d'ampliació no requerirà una nova convocatòria i es realitzarà d'acord amb els mateixos criteris de valoració i procediment d'assignació recollits en la present convocatòria.  
L'efectivitat de la quantia addicional queda condicionada a la declaració de disponibilitat del crèdit a conseqüència de les circumstàncies abans assenyalades, i, si fa el cas, prèvia aprovació de la modificació pressupostària que procedisca, en un moment anterior a la resolució de concessió de la subvenció.  
b) Condicions de la concessió de les ajudes  
El procediment de concessió d'aquestes subvencions serà el de concurrència competitiva.  
Els municipis que complisquen els requisits previstos en el present decret podran ser beneficiaris, i, per tant, sol·licitants de les ajudes.  
No seran subvencionables les actuacions, si han conclòs materialment o s'han executat íntegrament abans que l'ajuntament presente la sol·licitud de finançament.  
c) Termini i forma de presentació de sol·licituds  
c.1. El termini per a la presentació de sol·licituds serà d'un mes comptat des de l'endemà de la publicació de la present convocatòria en el Diari Oficial de la Generalitat Valenciana. L'incompliment d'aquest termini determinarà la inadmissió de la sol·licitud.  
c.2. Únicament es presentaran sol·licituds de subvenció de manera telemàtica, que hauran de signar-se per la persona titular de l'Alcaldia-Presidència com a persona representant de l'entitat local, i es formalitzaran segons els models que figuren en l'adreça d'internet que s'indica a continuació: www.gva.es, accedint als apartats Administració/Ajudes i subvencions/administracions locals. Aquestes sol·licituds es presentaran en el model de sol·licitud específica d'ajudes per a finançar les actuacions contemplades en la present convocatòria (annex I) i aniran acompanyades de la documentació que es detalla en la base deu de les bases reguladores de la subvenció.  
c.3. Per a poder tramitar electrònicament la sol·licitud, haurà de disposar de certificat digital, ja siga de l'entitat, de la persona que ocupe la presidència de l'entitat o de la persona representant davant la Generalitat, tot això de conformitat amb les instruccions previstes en la pàgina web de l'Agència de Tecnologia i Certificació Electrònica (ACCV) www.accv.es.  
d) Criteris de valoració de les sol·licituds  
Les sol·licituds presentades es baremaran d'acord amb el que es disposa en la base dotze de les bases reguladores de la subvenció.  
e) Termini de resolució d'ajudes, notificació i recursos  
  
El termini màxim per a resoldre i publicar en el Diari Oficial de la Generalitat Valenciana la resolució de concessió de les ajudes, que posarà fi al procediment, serà de sis mesos comptats des de l'endemà de la publicació de la resolució de convocatòria d'ajudes.  
  
Transcorregut aquest termini sense que s'haja dictat i publicat resolució expressa, les persones interessades podran entendre desestimada la seua sol·licitud, sense perjudici del que s'estableix en l'article 23 de la Llei 39/2015, d'1 d'octubre, del procediment administratiu comú de les administracions públiques.  
La resolució de la concessió d'ajudes es publicarà en el portal www.gva.es, així com en el Diari Oficial de la Generalitat Valenciana.  
La publicació en el Diari Oficial de la Generalitat Valenciana substituirà la notificació individual de la resolució, conforme al que es preveu en la legislació del procediment administratiu comú.  
  
Contra la resolució de les ajudes, que posarà fi a la via administrativa, es podrà interposar un recurs potestatiu de reposició en el termini d'un mes a comptar des de l'endemà de la publicació, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, es podrà interposar directament un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació de la resolució, d'acord amb el que s'estableix en els articles 10.1.a, i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 3. Efectes  
El present decret produirà efectes des de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, un recurs de reposició davant l'òrgan que ha dictat l'acte, en el termini d'un mes a comptar des de l'endemà de la publicació d'aquest decret, de conformitat amb el que estableixen els articles 112, 123 i 124 de la Llei 39/2015, d'1 d'octubre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquest decret, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 29 de juny de 2022  
  
El president de la Generalitat,  
XIMO PUIG I FERRER  
  
  
  
ANNEXOS  
  
1. Sol·licitud específica de subvencions destinades a promoure les actuacions de foment de la mobilitat urbana sostenible als municipis del Baix Segura (annex I)  
2. Resum del pressupost municipal aprovat o, si fa el cas, prorrogat (annex II)  
3. Model de domiciliació bancària (annex III)  
4. Declaració d'altres ajudes (annex IV)  
5. Certificat final d'obres (annex V)  
6. Compte justificatiu (annex VI)  
7. Municipis beneficiaris (annex VII)